በአማራ ክልል የሚገኙ ዩኒቨርሲቲዎች ሰላም ለማስፈን በጋራ እየሠሩ ነው
ደሴ፡- በአማራ ክልል በሚገኙ አሥሩም ዩኒቨርሲቲዎች ሰላማዊ የመማር ማስተማር ሂደት እንዲኖርና ዩኒቨርሲቲዎች ከማንኛውም ሁከትና ረብሻ የጸዱ እንዲሆኑ ለማስቻል በቅንጅት እየተሰራ መሆኑ ተገለጸ፡፡ የአማራ ክልል ዩኒቨርሲቲዎች ሰብሳቢና የወሎ ዩኒቨርሲቲ ፕሬዚዳንት ዶክተር አባተ ጌታሁን ለአዲስ ዘመን ጋዜጣ እንደገለጹት፤በአማራ እና በኦሮሚያ የሚገኙ ዩኒቨርሲቲዎችን የሁከትና የብጥብጥ ማዕከል ለማድረግ ባቀዱ አካላት አማካኝነት ከ2008 ዓ.ም ጀምሮ የበርካታ ተማሪዎች ህይወት አልፏል፡፡ በርካቶችም በተፈጠረባቸው ስጋት ትምህርታቸውን ለማቋረጥ ተገደዋል፡፡ ብሔርንና ሃይማኖትን መነሻ በማድረግ በተቀሰቀሱ ግጭቶች የበርካታ ተማሪዎች ህይወት ከጠፋባቸው እና በርካቶችም በተፈጠረባቸው ስጋት ትምህርታቸውን ለማቋረጥ ከተገደዱባቸው ዩኒቨርሲቲዎች ውስጥ የተወሰኑት በአማራ ክልል ውስጥ እንደሚገኙ ዶክተር ጌታሁን አስታውሰው፤ በዩኒቨርሲቲዎች ውስጥ በነበረው ሁከትና ሰላም መደፍረስ ከ500 ያላነሱ ተማሪዎች ትምህርታቸውን ማቋረጣቸውን አመልክተዋል፡፡ ይህንኑ ችግርም በዘላቂነት ለመፍታትና በዩኒቨር ሲቲዎች ሰላማዊ መማር ማስተማር ሂደት እንዲኖር ለማስቻልም በአማራ ክልል የሚገኙ 10 ዩኒቨርሲቲዎች በቅንጅት የሚሰሩበት ፎረም መቋቋሙን ዶክተር አባት አመልክተዋል፡፡ ፎረሙም ከጸጥታ አካላትና ከአካባቢው ህብረተሰብ ጋር በጋራ በመሆን በየቀኑ በዩኒቨርሲቲዎች ውስጥ ያሉ እንቅስቃሴዎች በመገምገምና ያጋጠሙ ችግሮችን በመፍታት የዩኒቨርሲቲዎችን ሰላም በማስጠበቅ ላይ እንደሚገኝ አስረድተዋል፡፡ ቀደም ሲል በነበረው ሁኔታ ዩኒቨርሲቲዎች ወደ ብጥብጥና ሁከት ከገቡ በኋላ እሳት የማጥፋት ሥራ ሲከናወን መቆየቱን ዶክተር አባተ ጠቁመው፤ ፎረሙ ከተቋቋመ ወዲህ ግን ችግሮች ከመፈጠራቸው በፊት አስቀድሞ የመከላከልና ከተፈጠሩም በኋላ ስር ሳይሰዱ ማረም በመቻሉ ዩኒቨርሲቲዎቹ ወደ ነበሩበት ሰላምና መረጋጋት ሊመለሱ መቻላቸውን ገልጸዋል፡፡ በዩኒቨርሲቲዎች ውስጥ በነበረው ሁከትና ሰላም መደፍረስ በመረበሽም ትምህርታቸውን አቋርጠው የነበሩት ተማሪዎችም በተፈጠረው ሰላምና መረጋጋት ወደ ትምህርታቸው መመለሳቸውንና ያቋረጡትንም የሚያካክስ ትምህርት ተሰጧቸው በርካቶችም የመጀመሪያ ሲሚስተር ፈተና መውሰዳቸውን ዶክተር አባተ ጠቁመዋል፡፡ በአማራ ክልል በሚገኙ አሥሩም ዩኒቨርሲቲዎች ውስጥ 200 ሺ የሚጠጉ ተማሪዎች ትምህርታቸውን በመከታተል ላይ የሚገኙ ሲሆን ፤በዩኒቨርሲቲዎቹ በተፈጠረው አንጻራዊ ሰላምም ሁሉም ተማሪዎች ትምህርታቸውን በመከታተል ላይ እንደሚገኙ በአማራ ክልል የሚገኙ ዩኒቨርሲቲዎች ሰብሳቢ ዶክተር አባተ አስታውሰዋል፡፡አዲስ ዘመን ቅዳሜ የካቲት 14/2012እስማኤል አረቦ